Title: 2
Author: LPO
Last saved by: .

Predkladacia správa 

	Návrh zákona o ochrane utajovaných skutočností a o zmene a doplnení niektorých zákonov vypracovalo Ministerstvo vnútra Slovenskej republiky na základe Plánu legislatívnych úloh vlády Slovenskej republiky. 

Predkladané znenie je upravené v súlade s uznesením vlády Slovenskej republiky, ktorým rozhodla o späťvzatí vládneho návrhu zákona o ochrana utajovaných skutočností a zmene a doplnení zákona č. 52/1998 Z.z. o ochrane údajov  v informačných systémoch z rokovania 45. schôdze Národnej rady Slovenskej republiky.  

Prepracované nové znenie návrhu zákona predpokladá zriadenie Národného bezpečnostného úradu ako samostatného ústredného orgánu štátnej správy pre ochranu utajovaných skutočností a šifrovú službu. 

	Nutnosť vypracovania nového zákona o ochrane utajovaných skutočností vyplynula zo skúseností a poznatkov z aplikácie doteraz platného zákona Národnej rady Slovenskej republiky č. 100/1996 Z.z. o ochrane štátneho tajomstva, služobného tajomstva, o šifrovej ochrane informácií a o zmene a doplnení Trestného zákona. 

	Vyžiadali si to aj aktivity Slovenskej republiky v zahraničnopolitickej oblasti, ktoré vyústili do konkrétnej spolupráce so zahraničím na úseku ochrany utajovaných skutočností. Potvrdilo sa, že naša právna úprava v uvedenej oblasti nie je plne kompatibilná so systémom v krajinách NATO. 

	Tak isto analýza aplikácie ustanovení platného zákona upravujúcich šifrovú ochranu informácií, ako aj prudký rozvoj informačných a telekomunikačných systémov a snahy o priblíženie k štandardom Európskej únie viedli k vypracovaniu nového zákona, ktorý komplexne rieši vecné problémy v oblasti šifrovej ochrany informácií. 

	Návrh zákona bol posúdený aj s odborníkmi NATO, ktorí potvrdili, že vyhovuje základným požiadavkám bezpečnostnej politiky NATO a je v súlade s bezpečnostnými  štandardmi C-M (55) 15 FINAL na ochranu klasifikovaných informácií NATO.